Document ID: 32004R1809

KOMISIJAS REGULA (EK) Nr. 1809/2004
(2004. gada 18. oktobris)
par grozījumiem Regulā (EK) Nr. 2848/98, ar ko paredz sīki izstrādātus kvotu atpirkšanas programmas noteikumus jēltabakas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 30. jūnija Regulu (EEK) Nr. 2075/92 par jēltabakas nozares tirgus kopējo organizāciju (1) un jo īpaši tās 14.a pantu,
tā kā:
(1)
Komisijas 1998. gada 22. decembra Regulā (EK) Nr. 2848/98, kurā noteikta kārtība, kādā piemērojama Padomes Regula (EEK) Nr. 2075/92 saistībā ar piemaksu shēmu, ražošanas kvotām un īpašu atbalstu, kas piešķirams ražotāju grupām jēltabakas nozarē (2), konkrēti, tās 36. pantā paredzētas summas, ko ir tiesīgi saņemt ražotāji, kuru kvotas saskaņā ar kvotu atpirkšanas programmu uzpērk 1999., 2000., 2001., 2002. un 2003. ražas gadā.
(2)
Ir jāsasniedz paredzētie ražošanas racionalizācijas mērķi, jo ražotājiem vēl aizvien ir grūtības laist tirgū dažu tabakas šķirņu grupas un/vai ražotājiem izdodas tās pārdot par ārkārtīgi zemu cenu.
(3)
Atpērkot 2004. ražas gada kvotas, atpirkšanas cena jānosaka atbilstīgi minimālajam atbalsta līmenim, ko lauksaimnieks var saņemt saskaņā ar tiešo maksājumu shēmu, kas izveidota ar Padomes 2003. gada 29. septembra Regulu (EK) Nr. 1782/2003, ar ko paredz kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3). Turklāt, lai ieviestu vienreizējā maksājuma shēmu, ir maksimāli jāsaīsina periods, kurā maksā atpirkšanas cenu.
(4)
Ir attiecīgi jāgroza Regula (EK) Nr. 2848/98.
(5)
Šajā regulā paredzētie pasākumi ir saskaņā ar Tabakas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2848/98 36. panta 1. punktam pievieno šādu apakšpunktu:
“Ražotāji, kuru kvotas ir atpirktas 2004. ražas gadā, 2005. gadā ir tiesīgi saņemt summu, kas atbilst 40 % no piemaksas. Šo summu izmaksā pirms 2005. gada 31. maija.”
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 18. oktobrī

Labels: 7
17
6